เสือดำ (โจร)

**'

**เสือดำ** เป็น[[อาชญากรรม|อาชญากร]]ชาวไทย ที่ก่อเหตุและมีคดีความอยู่ในสมัย[[พระบาทสมเด็จพระปกเกล้าเจ้าอยู่หัว|รัชกาลที่ 7]] - [[พระบาทสมเด็จพระมหาภูมิพลอดุลยเดชมหาราช บรมนาถบพิตร|รัชกาลที่ 9]] แห่งกรุงรัตนโกสินทร์

== ประวัติ ==
ชีวประวัติของเสือดำมักคลาดเคลื่อนจากความเป็นจริง เนื่องจากอิทธิพลของบทประพันธ์[[นวนิยาย]]ชุด เสือดำ โดย [[ป. อินทรปาลิต|ป.อินทรปาลิต]] (นักเขียน) ส่งผลให้ชื่อเสียงของเขาเป็นที่รู้จักในวงกว้างอีกแบบหนึ่ง แต่จากบันทึกของทางราชการ หนังสือและคำบอกเล่าของผู้ร่วมเหตุการณ์ ระบุว่า

เสือดำ มีชื่อจริงว่า **นายดำ** นามสกุล **สะราคำ** เกิดเมื่อปี พ.ศ. 2454 ที่บ้านดอนมะเกลือ [[ตำบลป่าสะแก]] อำเภอเดิมบาง ([[อำเภอเดิมบางนางบวช]]ในปัจจุบัน) [[จังหวัดสุพรรณบุรี]] เป็นบุตรคนที่ 4 ในจำนวนพี่น้อง 8 คน ในครอบครัวประกอบอาชีพ[[เกษตรกรรม]] [[ชาวไร่ชาวนา|(ทำนา]]) โดยบิดาชื่อ นายผา สะราคำ รับราชการเป็น[[กำนัน]]ตำบลป่าสะแก มารดาชื่อ นางห่วง สะราคำ

วัยเยาว์ เข้ารับการศึกษาที่โรงเรียนวัดป่าสะแก จวบจนสำเร็จการศึกษาระดับชั้น[[ประถมศึกษา]]ปีที่ 4 จึงช่วยครอบครัวประกอบอาชีพ[[เกษตรกรรม]] โดยทำหน้าที่เลี้ยง[[วัว|โค]] [[ควาย|กระบือ]] 

เนื่องจากบิดาเป็น[[กำนัน]] จึงทำให้นายดำมีนิสัยไม่เกรงกลัวผู้ใด คบเพื่อนเกเร ชักชวนไปในทางทุจริตผิด[[กฎหมาย]] เช่น เกะกะระรานชาวบ้าน ลักเล็กขโมยน้อย 

จวบจนอายุครบ 20 ปี บิดาจึงให้[[อุปสมบท]] ณ [[พัทธสีมา]]วัดป่าสะแก ตำบลป่าสะแก อำเภอเดิมบาง ([[อำเภอเดิมบางนางบวช]]ในปัจจุบัน) [[จังหวัดสุพรรณบุรี]] โดย[[จำพรรษา]]อยู่ที่วัดดอนมะเกลือ ละแวกบ้าน เป็นระยะเวลา 1 พรรษา จึง[[ลาสิกขา]]ออกมา

== เป็นโจร ==
แม้ผ่านการบวชเรียนมาแล้ว แต่นายดำก็ยังคงประพฤติตัวเช่นเดิม ชักชวนพรรคพวกไปสมัครเป็นสมาชิกชุม[[โจรกรรม|โจร]]เสือพรหม ที่บ้านหนองหญ้าปล้อง (บ้านหนองปล้อง) อำเภอนางบวช (ภายหลังเปลี่ยนชื่อเป็น[[อำเภอสามชุก]] และแยกเป็น[[อำเภอหนองหญ้าไซ]]) [[จังหวัดสุพรรณบุรี]]

บ้างก็เล่าว่าบ้านของนายดำถูก[[โจรกรรม|โจร]]ปล้น พี่ชายของนายดำ คือ นายเวช สะราคำ จึงพาพรรคพวกออกตามล้างแค้นกลุ่มโจรที่มาปล้นบ้าน แล้วถูกกลุ่มโจรนั้นฆาตกรรม นายดำจึงโกรธแค้นแล้วชักชวนพรรคพวกไปล้างแค้นกลุ่มโจรนั้น เสร็จแล้วหลบหนีไปเป็นสมาชิกอยู่ชุมโจรเสือพรหม 

อยู่กับเสือพรหมได้ราว 3 ปี เสือพรหมออกปล้นแล้วถูกเจ้าหน้าที่[[วิสามัญฆาตกรรม]]ในเขตพื้นที่[[อำเภอศรีประจันต์]] ส่วนเสือดำและพรรคพวกคนอื่นๆ หลบหนีไปได้ ชุม[[โจรกรรม|โจร]]เสือพรหมจึงขาดหัวหน้า สมาชิกแตกแยกออกเป็นกลุ่มเสือแบน เสือดำ เสือเว้า ไล่ฆ่ากันเองเพื่อชิงความเป็นใหญ่ 

[[จังหวัดสุพรรณบุรี]]ขณะนั้นมี 7 อำเภอ มีกลุ่มโจรหลายกลุ่ม แต่กลุ่มใหญ่ มี 4 กลุ่ม คือ ชุมเสือพล ชุมเสือแบน ชุมเสือดำ และชุม[[เสือฝ้าย]] แบ่งแยกอาณาเขต ดังนี้ พื้นที่[[อำเภอสองพี่น้อง]] [[อำเภออู่ทอง]] บางไทรและเลาขวัญต่อแดน[[จังหวัดกาญจนบุรี]] เป็นเขตอิทธิพลของเสือพล พื้นที่[[อำเภอเมืองสุพรรณบุรี]] [[อำเภอศรีประจันต์]] ต่อแดน[[จังหวัดอ่างทอง]] และ[[อำเภอเดิมบางนางบวช]]แถบ[[ตำบลเขาดิน (อำเภอเดิมบางนางบวช)|ตำบลเขาดิน]] เป็นเขตอิทธิพลของเสือแบน พื้นที่[[อำเภอสามชุก]] กับตะวันตกของ[[อำเภอเดิมบางนางบวช]] แถบตำบลบ่อกรุ [[ตำบลป่าสะแก]] จนป่าใหญ่และโขดเขาติดต่อแดน[[จังหวัดกาญจนบุรี]] เป็นเขตอิทธิพลของเสือดำ ส่วนพื้นที่[[อำเภอเดิมบางนางบวช]] ตั้งแต่ต่อแดน[[อำเภอหันคา]] ท่าโบสถ์ [[ตำบลปากน้ำ (อำเภอเดิมบางนางบวช)|ปากน้ำ]] สองฝั่งแม่น้ำลงมาท่านางเริง [[ตำบลนางบวช|นางบวช]] เป็นเขตอิทธิพลของ[[เสือฝ้าย]] แต่ละชุมโจรไม่ถูกกัน มีอาวุธทันสมัย และมีจำนวนสมาชิกไม่น้อย อิทธิพลครอบคลุมไปถึงจังหวัดเขตติดต่อ 

ชุมเสือดำมีเอกลักษณ์คือมักแต่งกายด้วย[[เสื้อผ้า]]หรือ[[หมวก]]สีดำ ชุมโจรใหญ่ตั้งอยู่ที่ไร่อ้อย ใกล้วัดขวางเวฬุวัน [[ตำบลป่าสะแก]] [[อำเภอเดิมบางนางบวช]] [[จังหวัดสุพรรณบุรี]] เป็นชุม[[โจรกรรม|โจร]]ขนาดใหญ่ เป็นรองเพียงชุมโจร[[เสือฝ้าย]]เท่านั้น มีจำนวนสมาชิกไม่น้อยกว่า 100 คน โดยปกติสมุนโจรอยู่ที่พักของตน จะรวมตัวกันก็ต่อเมื่อมีงานที่จะทำ (ปล้น) 

เสือดำมีลักษณะนิสัยใจคอเหี้ยมโหด ปล้นฆ่า ลักพาตัว เรียกค่าไถ่ เสพติด[[ฝิ่น]] [[สุรา]] การพนัน ความครื้นเครง ทรัพย์สินที่ปล้นได้ส่วนใหญ่หมดไปกับ[[อบายมุข]] จนมีคำกล่าวของชาวบ้านว่า ''"ชื่อเสือดำ ตัวไม่ดำ แต่ใจดำสมชื่อ"''

[[บัวผัน จันทร์ศรี|นางบัวผัน จันทร์ศรี]] (แม่[[เพลงพื้นเมือง|เพลงพื้นบ้าน]] และ[[ศิลปินแห่งชาติ]]) เล่าถึงลักษณะเสือดำที่เคยพบเห็น เมื่อครั้งเสือดำจ้างคณะของตนไปทำการแสดงว่า เสือดำนั่งหลังช้างมาดูการแสดง รูปร่างเสือดำ ''"โอ้โห!...สวยอย่าบอกใครเลย ใส่พระสองเส้นเป็นสังวาล ทองคำพราวเลย ใส่หมวกใบใหญ่ ๆ เชียว สวยหาคนเปรียบยาก เสือดำชื่อดำแต่ว่าผิวขาว แล้วคิ้วก่งอย่างกับเขียนเลย สวยจริง ๆ นะ สวยเหลือเกิน"'' และยังเล่าอีกว่า ''"แต่สตางค์เขาจ่ายน่าดูนะ เขาจ่ายไม่อั้น สมัยก่อนนี่พันหนึ่งก็เท่ากับเงินแสนสมัยนี้นะ"''  

== เสียชีวิต ==
[[ไฟล์:กำนันแผน ดอกมะลิป่า และชาวบ้าน ตำบลหนองโสน อำเภอเลาขวัญ จังหวัดกาญจนบุรี.jpg|left|thumb|360x360px|ภาพ พรานบุญ (ยืนลำดับที่ 1 จากซ้ายมือ), กำนันแผน ดอกมะลิป่า (ยืนลำดับที่ 4 จากซ้ายมือ), กับคณะล่าสัตว์ และชาวบ้านหนองโสน ถ่ายโดย นายมนัส โอภากุล เมื่อ พ.ศ. 2502 ]]
พ.ศ. 2489 - 2490 [[กระทรวงมหาดไทย]] มีนโยบายปราบปรามโจร (เสือ) ใช้วิธีโจรปราบโจร ขั้นแรกเกลี้ยกล่อมให้เข้ามอบตัวต่อสู้คดี หากไม่สำเร็จจึงใช้วิธีปราบปรามโดยเด็ดขาด ผลการเจรจาปรากฏว่า[[เสือฝ้าย]] [[เสือมเหศวร]] เสือแพว และโจรส่วนใหญ่ยินดีปฏิบัติตาม ให้ความร่วมมือกับเจ้าหน้าที่ในการปราบปรามกลุ่มโจรต่าง ๆ แต่เสือดำและลูกน้องไม่ยินยอม เนื่องจากไม่ไว้ใจเจ้าหน้าที่ [[เสือฝ้าย]] และเสือต่าง ๆ จึงร่วมมือกับเจ้าหน้าที่กวาดล้างชุมโจรเสือดำที่[[ตำบลป่าสะแก|ป่าสะแก]] [[อำเภอเดิมบางนางบวช]] จังหวัดสุพรรณบุรี เสือดำและลูกน้องตกเป็นรองทั้งด้านอาวุธและกำลังพล สู้ไม่ได้จึงต้องหลบหนีไป

เสือดำขณะนั้นมีอาวุธ[[ปืนกล]]เบาแบบติดท้ายเครื่องบินญี่ปุ่น 1 กระบอก เป็นปืนกลเบามีจานกระสุนบรรจุได้ 75 นัด กับปืนทอมป์สัน ([[ปืนกลมือทอมป์สัน]]) [[สเตน|ปืนสเตน]] (Sten) ชนิดละ 2 - 3 กระบอก ส่วนลูกน้องประมาณ 40 คน ส่วนมากมีอาวุธปืนเล็กยาวแบบญี่ปุ่น

ต่อมาเจ้าหน้าที่ยิงปะทะกับเสือดำและลูกน้องที่หัวเขานกจอด (เขานกกระจอก) ตำบลดอนเจดีย์ [[อำเภอศรีประจันต์]] (ปัจจุบันเป็นเขตตำบลสระกระโจม [[อำเภอดอนเจดีย์]]) จังหวัดสุพรรณบุรี แต่ก็ยังปราบปรามเสือดำและลูกน้องไม่สำเร็จ เนื่องจากเสือดำและลูกน้องหลบหนีไปได้ แต่เหตุการณ์นี้ได้ส่งผลให้กลุ่มโจรเสือดำแตกกลุ่มกระจัดกระจาย เหลือลูกน้องที่อยู่กับเสือดำเพียงไม่กี่คน 

พ.ต.ต.เลื่อน ปัณฑรนนทกะ (ผู้กำกับการตำรวจภูธรจังหวัดสุพรรณบุรี) นำเจ้าหน้าที่ไปสืบข่าวเสือดำอยู่ที่บ้านกกม่วง [[อำเภออู่ทอง]] จังหวัดสุพรรณบุรี กระทั่งมีลูกน้องเสือดำคนหนึ่งเข้ามอบตัว จึงทราบว่าเสือดำมีลูกและภรรยาอีกคนอยู่ที่บ้านหนองโสน [[อำเภอพนมทวน]] (ต่อมาแยกเป็น[[อำเภอเลาขวัญ]]) [[จังหวัดกาญจนบุรี]] และมักไปพักพิงอยู่กับเพื่อน คือ นายแผน ดอกมะลิป่า ซึ่งเป็น[[ผู้ใหญ่บ้าน]]ที่หมู่บ้านนั้น พ.ต.ต.เลื่อน ปัณฑรนนทกะ จึงแอบติดต่อกับนายแผนแล้วขอให้ร่วมมือปราบปรามเสือดำ มิเช่นนั้นจะต้องถูกดำเนินคดีด้วย 

วันหนึ่งขณะเสือดำและลูกน้องซึ่งหลบหนีเจ้าหน้าที่ตำรวจพักพิงอยู่ในป่าที่บ้านหนองโสน นายแผนจึงออกอุบายจัดงานเลี้ยงกลางลานหมู่บ้าน โดยมีข้อห้ามพกพา[[อาวุธ]]ทุกชนิดเข้าร่วมงาน อ้างว่าเวลาเมาจะได้ไม่ก่อเหตุยิงหรือแทงกันในงาน ด้วยความไว้วางใจนายแผนและชาวบ้าน เสือดำและลูกน้องจึงยอมปฏิบัติตาม กระทั่งเวลาค่ำขณะทุกคนกำลังนั่งล้อมวงสังสรรค์ มึนเมาได้ชั่วขณะ โดยมีนายแผนนั่งอยู่ใกล้เสือดำ ลูกน้องนายแผนชื่อว่านายบุญ (เป็นพรานป่า) กับอีกจำนวนหนึ่งได้ใช้ไม้พลองหามหมูหันเข้ามากลางวง เมื่อวางหมูหันเสร็จแล้วจึงชักไม้พลองออก แล้วเดินออกไปพอคล้อยหลังหน่อยเดียวเท่านั้น นายบุญก็เอาไม้พลองฟาดลงที่[[ทัดดอกไม้]]และต้นคอของเสือดำจนฟุบลงคาที่ และทันใดนั้นนายแผนและชาวบ้านก็ช่วยกันรุม[[วิสามัญฆาตกรรม]]เสือดำและลูกน้องด้วยอาวุธต่าง ๆ จนถึงแก่ความตาย เมื่อวันที่ 30 มกราคม พ.ศ. 2492 มีเพียงบางคนเท่านั้นที่หลบหนีไปได้

ภายหลังนายแผนได้รับแต่งตั้งเป็น[[กำนัน]]ตำบลหนองโสน แล้วนำลูกของเสือดำซึ่งเกิดกับนางน้อม (ภรรยาในหมู่บ้านนี้) มาเลี้ยงดูเฉกเช่นลูกของตัวเอง ส่งเสียเล่าเรียนจนกระทั่งสำเร็จการศึกษา ประกอบอาชีพรับราชการเป็น[[ครู]]โรงเรียนประชาบาล

== เสือดำในวัฒนธรรมร่วมสมัย ==
เสือดำ ปรากฏเป็นข่าวใน[[สื่อ]]ต่าง ๆ ในอดีต แล้วเป็นที่สนใจของสังคม จึงถูกนำมาสร้างเป็น[[วัฒนธรรมร่วมสมัย]] ดังนี้

=== นวนิยาย ===
เสือดำ ที่ปรากฏใน[[นวนิยาย]]ประพันธ์โดย [[ป. อินทรปาลิต|ป.อินทรปาลิต]] (นักเขียน) เป็นตัวละครซึ่งถูกประพันธ์ขึ้น โดยได้รับแรงบันดาลใจจากข่าวของเสือดำ (ดำ สะราคำ) ที่ปรากฏในสื่อ[[เครื่องรับวิทยุ|วิทยุ]]และ[[หนังสือพิมพ์]] โดยนวนิยายชุดเสือดำ เล่มที่ 3 ตอนล้างแค้นกับลบลายเสือ วันที่ 10 มิถุนายน พ.ศ. 2492 หลังเสือดำ (ดำ สะราคำ) เสียชีวิตแล้ว มีการตีพิมพ์อ้างว่าเป็นสำเนา[[จดหมาย]]ของเสือดำ จำนวน 2 หน้า ระบุว่า

''"สุพรรณบุรี'' 

''วันที่ 19 มิถุนายน พ.ศ. 2491'' 

''คุณ ป.อินทรปาลิต ที่รักและนับถือ'' 

''ถึงแม้ผมจะอยู่ในป่าดงห่างไกลจากตัวเมืองและการคมนาคม ผมกับบริวารของผมก็ได้มีโอกาสอ่านหนังสือพิมพ์ 'ปิยะมิตร' ของคุณเสมอ พวกเราทุกคนพอใจเรื่อง 'เสือใบ' มาก ถึงแม้เป็นเรื่องที่คุณประดิษฐ์ขึ้นเอง คุณก็แต่งได้ดีใกล้เคียงกับความเป็นจริง โดยฉะเพาะคุณได้วางตัว 'เสือใบ' ให้เป็นหัวหน้าโจรที่น่าเคารพรักอย่างยิ่ง ผมยินดีบอกกับคุณว่า 'เสือใบ' คนนี้เองช่วยให้ผมหายจากเลือดร้อนมุทะลุกลายเป็นคนมีอารมณ์เย็นเหมือน 'เสือใบ**

*ผมรู้สึกเสียดายมากที่เรื่อง 'เสือใบ' ได้จบลง ถึงแม้คุณจะเขียนเรื่อง 'หน้ากากดำ' ขึ้นมายังสู้ 'เสือใบ' ผู้เป็นพี่ไม่ได้ ผมคิดว่าชีวิตของผมเองก็ได้ผะจญภัยมามากต่อมาก เป็นโจรที่ลือชื่ออยู่ทุกวันนี้ ถ้าหากว่าคุณนำชีวะประวัติของผมร้อยกรองขึ้นเป็นบทประพันธ์ ก็จะทำให้ใคร ๆ รู้จักและเข้าใจในตัวผมดีขึ้น ดังนั้น ผมจึงใช้เวลาว่างเขียนเรื่องย่อ ๆ อันเป็นประวัติย่อของผมส่งมาให้คุณรวม 5 หน้ากระดาษฟุลสแก๊ปพร้อมกับจดหมายนี้ เพื่อขอร้องให้คุณเขียนเรื่องของผมออกเสนอประชาชน ใคร ๆ จะได้รู้พฤติการณ์ของผมอย่างละเอียด ถ้าคุณทำได้ผมจะขอบคุณมาก.*

*อนึ่ง ผมกับบริวารของผมใคร่จะเชิญคุณไปเที่ยวสุพรรณสักครั้ง เราจะต้อนรับคุณอย่างเต็มที่ทีเดียว หากคุณมีเวลาว่างจะไปได้เมื่อไรแล้ว โปรดลงในหน้าศูนย์รวมข่าวของคุณแจ้งให้ผมทราบกำหนดวันเดินทางล่วงหน้าสัก 10 วัน ผมจะส่งคนมาคอยรับคุณที่สถานีงิ้วราย คุณจะได้รับความสุขและความสดวกสบายทุกประการตลอดเวลาที่คุณเป็นแขกของผม.*

*ในที่สุดนี้ผมขออวยพรให้กิจการของคุณจงเจริญรุ่งเรืองยิ่ง ๆ.* 

*รักและนับถือ* 

*เสือดำ."*

เสือดำที่ ป.อินทรปาลิต นำมาประพันธ์เป็นตัวละครในนวนิยาย พบว่ามีชีวประวัติแทบทั้งหมดไม่ตรงกับชีวิตจริงของเสือดำ (ดำ สะราคำ) โดยตีพิมพ์เป็นนวนิยาย ดังนี้
* นวนิยายชุด *เสือดำ* ตีพิมพ์ครั้งที่ 1 พ.ศ. 2492 ประพันธ์โดย ป.อินทรปาลิต 

* นวนิยายชุด *ลูกดาวโจร* ตีพิมพ์ครั้งที่ 1 พ.ศ. 2493 ประพันธ์โดย ป.อินทรปาลิต
* นวนิยายชุด *หน้ากากดำ* ตีพิมพ์ครั้งที่ 1 พ.ศ. 2495 ประพันธ์โดย ป.อินทรปาลิต
* นวนิยายชุด *ผดุงศึกษา ฉบับกระเป๋า* ตีพิมพ์ครั้งที่ 1 พ.ศ. 2498 ประพันธ์โดย ป.อินทรปาลิต

### ภาพยนตร์
เสือดำ ที่ปรากฏในภาพยนตร์ เป็นเรื่องราวของเสือดำซึ่งถูกประพันธ์ขึ้น อาจมีทั้งตรงและไม่ตรงกับชีวิตจริง เพียงแต่ได้รับแรงบันดาลใจจากข่าวของเสือดำ (ดำ สะราคำ) ที่ปรากฏในอดีต บางเรื่องสร้างหรือดัดแปลงจากนวนิยายประพันธ์โดย ป.อินทรปาลิต
* ภาพยนตร์เรื่อง *[https://thaibunterng.fandom.com/th/wiki/%E0%B8%AA%E0%B8%B2%E0%B8%A1%E0%B9%80%E0%B8%AA%E0%B8%B7%E0%B8%AD%E0%B8%AA%E0%B8%B8%E0%B8%9E%E0%B8%A3%E0%B8%A3%E0%B8%93_(2493) สามเสือสุพรรณ]* ฉายเมื่อ พ.ศ. 2493 บทของเสือดำ แสดงโดย พันธ์จันทร์

* ภาพยนตร์เรื่อง *[https://thaibunterng.fandom.com/th/wiki/เสือดำ_(2494) เสือดำ]* ฉายเมื่อ พ.ศ.2494 บทของเสือดำ แสดงโดย สุรสิทธิ์ สัตยวงศ์
* ภาพยนตร์เรื่อง [''สามเสือสุพรรณ''](https://thaibunterng.fandom.com/th/wiki/สามเสือสุพรรณ_(2524)) ฉายเมื่อ พ.ศ.2524 บทของเสือดำ แสดงโดย สรพงศ์ ชาตรี

* ภาพยนตร์เรื่อง *[https://thaibunterng.fandom.com/th/wiki/ฟ้าทะลายโจร_(2543) ฟ้าทะลายโจร]* ฉายเมื่อ พ.ศ.2543 บทของเสือดำ แสดงโดย ชาติชาย งามสรรพ์
* ภาพยนตร์เรื่อง [''ขุนพันธ์ 3''](https://thaibunterng.fandom.com/th/wiki/ขุนพันธ์_3_(2566)) ฉายเมื่อ พ.ศ.2566 บทของเสือดำ แสดงโดย ภาคิน คำวิลัยศักดิ์
* ภาพยนตร์เรื่อง *[[เสือ (ภาพยนตร์ไทย)|เสือ]]* ฉายเมื่อ พ.ศ.2568 บทของเสือดำ แสดงโดย ภาคิน คำวิลัยศักดิ์

### รายการโทรทัศน์

* รายการโทรทัศน์ *[https://www.youtube.com/watch?v=Sb10OVRNkxo The Masterpiece เวทีบันลือโลก | EP.06 | เสือดำ |]* ออกอากาศเมื่อ พ.ศ.2566 บทของเสือดำ แสดงโดย ยุกต์ ส่งไพศาล

## ข้อวิจารณ์
เกิดข้อวิจารณ์ในสังคมไทย ถึงเรื่องพฤติกรรมโจร (เสือ) ต่าง ๆ ที่ถูกหยิบยกมาสร้างเป็นวรรณกรรม ละคร ภาพยนตร์ ฯลฯ ถึงเรื่องการต่อเติมเสริมแต่ง การสร้างภาพลักษณ์ตัวละครที่อาจไม่ตรงความเป็นจริง การสร้างทัศนคติที่เกิดขึ้นจากมุมมองด้านเดียวของผู้ก่อเหตุ โดยที่ไม่ได้มองอีกด้านซึ่งเป็นฝ่ายผู้เสียหายบ้างเลย

ในช่วงกระแสจตุคามรามเทพกำลังได้รับความนิยม พ.ศ. 2549 - 2551 เสือใบ (นายใบ สะอาดดี) เสือมเหศวร (นายสวน เภรีวงษ์) และพระครูสุนทรธรรมวิมล (ทวีศักดิ์ ชุตินฺธโร) ออกเดินสายร่วมพิธีพุทธาภิเษกวัตถุมงคลจตุคามรามเทพยังวัดต่าง ๆ ในประเทศไทย และเป็นที่วิพากษ์วิจารณ์ถึงพฤติกรรมการกล่าวอ้างถึงขุนพันธรักษ์ราชเดช (บุตร พันธรักษ์) เสือฝ้าย (ฝ้าย เพ็ชนะ) และเสือดำ (ดำ สะราคำ) ที่เสียชีวิตไปแล้ว ไม่ตรงกับความเป็นจริง และแสวงหาผลประโยชน์

ต่อมาเกิดความขัดแย้งกันเรื่องเงิน ภายหลังจึงมีคลิปวิดีโอสัมภาษณ์​เสือใบ​ (นายใบ สะอาดดี) กับเสือมเหศวร (นายสวน เภรีวงษ์) เปิดเผยว่าเสือดำตัวจริงเสียชีวิตไปนานแล้ว ส่วนพระครูสุนทรธรรมวิมล (ทวีศักดิ์ ชุตินฺธโร) หรือหลวงพ่อเสือดำนั้น เป็นคนละคนกับเสือดำที่เป็นโจรร่วมสมัยกับตน

## ดูเพิ่ม
* เสือฝ้าย
* เสือมเหศวร
* เสือใบ
* เสือหวัด
* ร.ต.อ.ยอดยิ่ง สุวรรณนาคร

## อ้างอิง

หมวดหมู่:บุคคลจากอำเภอเดิมบางนางบวช
หมวดหมู่:บุคคลจากจังหวัดสุพรรณบุรี
หมวดหมู่:โจร
หมวดหมู่:อาชญากรชาวไทย
หมวดหมู่:หัวหน้าอาชญากรชาวไทย
หมวดหมู่:ชาวไทยในสงครามโลกครั้งที่สอง
หมวดหมู่:ชาวไทยที่ถูกลอบสังหาร
หมวดหมู่:เสียชีวิตจากอาวุธปืน
หมวดหมู่:บุคคลที่เกิดในปี พ.ศ. 2454
หมวดหมู่:บุคคลที่เสียชีวิตในปี พ.ศ. 2492